Република Србија

ОПШТИНА ПОЖЕГА

Општинска управа

Број: 003438322 2024 06706 000 000 112 006

Дана: 06.12.2024. године

Пожега

На основу члана 83. Закона о запосленима у аутономним покрајинама и јединицама локалне самоуправе („Службени гласник РС”, бр. 21/16, 113/17, 95/18, 113/17 – др. закон, 95/18 – др. закон, 86/19 – др. закон, 157/20 – др. закон, 123/21 – др. закон и 92/23), члана 5. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС”, број 107/23), начелник Општинске управе општине Пожега, оглашава

**ИНТЕРНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**У** **ОПШТИНСКОЈ УПРАВИ ОПШТИНЕ ПОЖЕГА**

|  |
| --- |
| **РАДНО МЕСТО 1. Стручни послови за Скупштину општине и Општинско веће у Одељењу за општу управу, скупштинске и заједничке послове**  **РАДНО МЕСТО 2. Инспектор за друмски саобраћај у Одељењу за инспекцијске послове** |

**I Орган у ком се радно место попуњава:** Општинска управа општине Пожега, у Пожеги, ул. Трг Слободе 9.

**II Радно место које се попуњава:**

1.Стручни послови за Скупштину општине и Општинско веће у звању сарадник, у Одељењу за општу управу, скупштинске и заједничке послове, 1 извршилац

|  |  |
| --- | --- |
|  |  |

**Опис посла:** Стара се о припреми материјала за седнице Скупштине и радних тела скупштине као и њихово благовремено достављање, припрема дневни ред за седнице Скупштине и радних тела. Води евиденцију и информише начелника о истеку мандата изабраних, постављених и именованих лица, сазива седнице радних тела Скупштине, израђује закључке и остала акта донета на седници Скупштине и радних тела и исте благовремено доставља свим надлежним субјектима. Стара се о објављивању донетих аката са седница Скупштине општине, Општинског већа и председника општине и врши контролу исправности објављених аката.Израђује сва решења за именовање и постављење, стара се о припреми одговора на одборничка питања. Врши и друге послове по налогу руководиоца Одељења и начелника Општинске управе.

**Услови:** Стечено високо образовање на основним академским студијама правне струке у обиму од најмање 180 ЕСПБ бодова, основним струковним студијама, односно на студијама у трајању до три године, положен државни стручни испит, најмање три године радног искуства у струци, каи потребне компентенције за обављање послова радног места.

2.Инспектор за друмски саобраћај, у звању саветник, у Одељењу за инспекцијске послове, 1 извршилац.

**Опис послова радног места**: Учествује у обављању послова надзора над обављањем послова локалног превоза поверених законом: ванлинијског превоза путника, линијског и ванлинијског превоза ствари, превоза за сопствене потребе лица и ствари и ауто-такси превоза. Учествује и у обављању послова из изворног делокруга општине који су му стављени у надлежност одлукама Скупштине општине, обавља и друге послове по налогу руководиоца Одељења и начелника Општинске управе.

**Услови за рад на радном месту**:стечено високо образовање из образовно научног поља техничко-технолошких наука, област саобраћајног инжењерства на  основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, положен испит за инспектора, најмање три године радног искуства у струци, као и потребне компентенције за обављање послова радног места.

**III. Место рада:**

Општинска управа општине Пожега, ул. Трг Слободе 9.

**IV. Компетенције које се проверавају у изборном поступку:**

У изборном поступку се проверавају посебне функционалне компетенције и мотивација за рад на радном месту.

**V. Поступак и начин провере компетенција:**

**За радно место под редним бројем 1 врши се провера следећих компентенција:**

1. Посебне функционалне компентенције:

- Посебна функционална компетенција за област рада: стручно оперативни послови (технике израде општих, појединачних и других правних и осталих аката)– провераваће се путем писане симулације (писмено);

- Посебна функционална компетенција за одређено радно место – прописи из делокруга радног места: Закон о локалној самоуправи и Закон о јавним предузећима– провераваће се путем писане симулације (писмено);

2. Процена мотивације за рад на радном месту и прихватање вредности јединица локалне самоуправе провераваће се путем разговора са Комисијом (усмено).

**За радно место под редним бројем 2 врши се провера следећих компентенција:**

1.Посебне функционалне компентенције:

- Посебна функционална компетенција за област рада инспекцијски послови (општи управни поступак и основе управних спорова, поступак инспекцијског надзора и методе анализе ризика)– провераваће се путем писане симулације;

- Посебна функционална компетенција за одређено радно место – прописи из делокруга радног места (Закон о превозу у друмском саобраћају)– провераваће се путем писане симулације;

2.Процена мотивације за рад на радном месту и прихватање вредности јединица локалне самоуправе провераваће се путем разговора са Комисијом (усмено).

**V. Право учешћа на интерном конкурсу:**

На интерном конкурсу могу да учествују службеници запослени на неодређено време у складу са чланом 1.Закона о запосленима у аутономним покрајинама и јединицама локалне самоуправе („Сл. гласник РС“, број 21/2016, 113/2017, 95/2018, др. закон, 113/2017-др. закон,95/2018-др. закон, 86/2019-др. закон, 157/2020-др. закон, 123/2021-др. закон и 92/2023).

Право учешћа на интерном конкурсу имају службеници у истом звању или службеници који испуњавају услове за напредовање у звање у које је разврстано радно место које се попуњава.

**VI. Пријава на интерни конкурс** **врши се на прописаном обрасцу пријаве**

Образац пријаве на овај конкурс доступан је на интернет презентацији органа [www.pozega.org.rs](http://www.pozega.org.rs) или га лица у штампаном облику могу преузети у писарници Општинске управе Пожега.

Приликом предаје пријаве на интерни конкурс, пријава добија шифру под којом подносилац пријаве учествује у даљем изборном поступку.

Подносилац пријаве ће бити обавештен о додељеној шифри у року од три дана од пријема пријаве путем писменог обавештења.

**VII. Рок за подношење пријаве**

Рок за подношење пријаве на интерни конкурс је 8 дана и почиње да тече од 10.12.2024. године и истиче 17.12.2024. године.

**VIII Адреса на коју се подноси пријава за интерни конкурс**:

Општинска управа општине Пожега, у Пожеги, ул. Трг Слободе 9, са назнаком: „за интерни конкурс”.

**IX.Докази који се достављају током изборног поступка**

1. Оверена фотокопија дипломе којом се потврђује стручна спрема;
2. Оригинал или оверена фотокопија доказа о положеном стручном испиту за рад у државним органима;
3. Оригинал или оверена фотокопија доказа о радном искуству у струци (потврде, решења и други акти којима се доказује на којим пословима, са којом стручном спремом и у којем периоду је стечено радно искуство);
4. Оригинал или оверена фотокопија решења о распоређивању или решења да је службеник нераспоређен.

Сви докази се прилажу у оригиналу или у фотокопији која је оверена код јавног бележника (у изузетним случајевима, у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

Фотокопије докумената које нису оверене од стране надлежног органа неће се разматрати.

Чланом 47. став 3. Закона о инспекцијском надзору („Сл. гласник РС, бр. 36/2015, 44/2018- др.закон и 95/2018) прописано је да лице на пробном раду које је радни однос засновало на радном месту инспектора на неодређено време и лице које је засновало радни однос на радном месту инспектора на неодређено време, а нема положен испит за инспектора, полаже испит за инспектора у року од шест месеци од дана заснивања радног односа. Одредбом става 6. истог члана прописано је да изузетно, испит за инспектора није дужан да полаже инспектор који је на дан ступања на снагу овог закона имао најмање седам година радног искуства на пословима инспекцијског надзора и испуњава услове за обављање послова инспекцијског надзора.

Кандидат који не достави тражене доказе у року из члана 15. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Сл. гласник РС“, бр. 107/2023), писмено се обавештава да се искључује из даљег дела изборног поступка због недостављања доказа.

**X.** **Место, дан и време када ће се спровести изборни поступак**:

Изборни поступак ће се спроводити почев од 20.12.2024. године, са почетком у 8 часова, у Општинској управи општине Пожега, ул. Трг Слободе број 9, о чему ће кандидати бити обавештени путем броја телефона који је наведен у обрасцу пријаве.

**XI. Лице које је задужено за давање обавештења о интерном конкурсу:** Милорајка Марковић **телефон: 031/3816401.**

**Линк ка обрасцу пријаве за ово радно место** **www.pozega.org.rs.**

**\*** Неблаговремене, недопуштене, неразумљиве или непотпуне пријаве биће одбачене.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

Овај оглас објављен је на огласној табли Општинске управе општине Пожега и на веб презентацији www **www.pozega.org.rs** .

НАЧЕЛНИК ОПШТИНСКЕ УПРАВЕ

Славица Петровић